《八月二十三日溯大江遇风雨作》
明代·蓝智

扬帆溯大江，八月风水壮。波涛东北驶，舟楫西南向。

鹢首共飘飖，鸿毛自飞飏。俯窥积潦深，仰瞩青冥旷。

三山点微茫，七泽吞浩荡。淮海亘长流，荆湘弥远望。

是时霜露秋，原野气悽怆。啼乌古城曲，落木澄潭上。

中流天色改，云物忽异状。飞雨洒长淮，惊飙驾高浪。

群龙歘掀舞，万马齐奔放。奔腾注三峡，喷薄凌千嶂。

大哉乾坤内，一气浮泱漭。不睹疏凿勤，焉知禹功广。

微名逐羁旅，万里适炎瘴。已昧垂堂戒，恐罹旷官谤。

临深重兢业，吊古增惆怅。烟飞曹魏走，鸟散苻秦丧。

佳气连濠泗，雄都归帝王。兵戈久未息，险阻不可仗。

兹行信寂寞，壮观亦豪宕。鲜脍松江鲈，清樽采石酿。

赤壁晴更登，黄楼晚须访。击楫歌远游，沧浪起渔唱。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。